<classify> BAADHI ya wanufaika wa Mpango wa Kunusuru Kaya Maskini wa Mfuko wa Maendeleo ya Jamii TASAF, wameomba elimu ya biashara kuhusu namna ya kutunza fedha wazitumie kwa mipango endelevu.Baadhi ya wanufaika wa mpango huo Mtaa wa Dovya, Manispaa ya Temeke, wameyasema hayo leo jijini Dar es Salaam wakati ujumbe wa Shirika la Maendeleo la Kimataifa la Uingereza DFID ulipowatembelea.Katika ziara hiyo, jumla ya walengwa 75 walikabidhiwa fedha kwa njia mbalimbali ikiwemo 21 waliopokea kupitia simu za mikononi, 17 kupitia benki na 37 wakipokea moja kwa moja.Ofisa Biashara wa Tasaf, Manispaa ya Temeke, Mwanahuba Meja amesema miongoni mwa wanufaika hao wanaendesha biashara ikiwemo kuuuza mahindi ya kuchemsha, kufuga kuku, kushona na kuuza genge.Wapo waliopata changamoto mbalimbali za kuendesha biashara zao, lakini maofisa wamekuwa wakitoa mbinu mbali mbali lengo likiwa ni kuwasaidia kutumia fedha hizo kwa njia endelevu na kuwanufaisha.Mwenyekiti wa Kikundi cha Akiba na Mikopo cha Tasaf Dovya Vicoba Group, Hadija Kilapo alisema zipo changamoto za wanufaika wa Tasaf katika vikundi kukosa elimu ya matumizi endelevu ya fedha.Alisema katika kikundi hicho, wapo walengwa ambao hawahudhurii vikao ingawa hukutana kila wiki mara moja, kutokurudisha mikopo kwa wakati kufuatia kukopa fedha kwa kuzitumia pasipo malengo.Wapo wanaofika katika vikao na kupewa mikopo lakini wanashindwa kuifanyia shughuli endelevu mwisho wanashindwa kurejesha kwa wakati, jambo linaloruzuia kujikomboa kiuchumi, alisema Hadija.Amesema wasiolipa kwa wakati hushindwa kutekeleza hali inayoathiri mahudhurio kwa wengine wakati elimu ya uendelevu wa miradi au biashara ingetolewa kwa kina, wanufaika wangebadili mitizamo.Tulianzisha kikundi hiki tukiwa wanawake 30 lakini sasa tupo 27 baada ya wengine kutoka au kufariki, na hukutana kila Ijumaa kununua hisa, jamii na uwekezaji na tuna mtaji sh milioni mbili, amesema Hadija.Mkazi wa Dovya, Safia Ali ambaye huuza mahindi ya kuchemsha, alisema pamoja na kufanya biashara hiyo muda mrefu, alijiongeza kiakili mwenyewe na kwenda kukodi shamba la kilimo kuongeza kipato.Amesema hajajiunga katika kikundi cha kuweka na kukopa kwa kuwa zipo changamoto ikiwemo wanaokimbia na fedha za mikopo, jambo linalowafanya wengine washindwe kujiunga na kukopa zaidi.Safina Tomas mkazi wa Dovya, muuza genge, amesema hupata faida ya Sh 5,000 kila siku lakini anakosa uendelevu wa fedha kutokana na kukosa elimu na pia kuhofia kujiunga vikundi vya kuweka na kukopa.Akizungumza, Mkuu wa ujumbe wa DFID, Eluka Kibona alipongeza taratibu mbalimbali zifanywazo na Tasaf za zaidi katika mfumo wa kutoa fedha kwa njia ya elektroniki, ikiwemo simu na hata benki.  <topic>: KITAIFA 